ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

ՈՐՈՇՈՒՄ

ՀԱՇՄԱՆԴԱՄՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ 2023 ԹՎԱԿԱՆԻ ՏԱՐԵԿԱՆ ԾՐԱԳՐԻՆ ԵՎ ԾՐԱԳՐՈՎ ՆԱԽԱՏԵՍՎԱԾ ՄԻՋՈՑԱՌՈՒՄՆԵՐԻ ՑԱՆԿԻՆ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ

16 նոյեմբերի 2022 թ. N 1235-Ա

ք. Ստեփանակերտ

 Հիմք ընդունելով «Լեռնային Ղարաբաղի Հանրապետությունում հաշմանդամների սոցիալական պաշտպանության մասին» օրենքի 41-րդ հոդվածը և ղեկավարվելով Արցախի Հանրապետության Նախագահի 2017 թվականի սեպտեմբերի 25-ի ՆՀ-108-Ն հրամանագրով սահմանված կարգի 6-րդ և 92-րդ կետերով՝ Արցախի Հանրապետության կառավարությունը որոշում է.

 1. Հավանություն տալ հաշմանդամների սոցիալական պաշտպանության 2023 թվականի տարեկան ծրագրին և ծրագրով նախատեսված միջոցառումների ցանկին` համաձայն N 1 և N 2 հավելվածների, և այն սահմանված կարգով Արցախի Հանրապետության 2023 թվականի պետական բյուջեի նախագծի կազմում ներկայացնել Արցախի Հանրապետության Ազգային ժողով։

 2. Սույն որոշումն ուժի մեջ է մտնում հաստատման պահից:

 «ՀԱՍՏԱՏՈՒՄ ԵՄ»

 ԱՐՑԱԽԻ ՀԱՆՐԱՊԵՏՈՒԹՅԱՆ

 ՊԵՏԱԿԱՆ ՆԱԽԱՐԱՐ Ռ. ՎԱՐԴԱՆՅԱՆ

Հավելված N 1

Արցախի Հանրապետության կառավարության

2022 թվականի նոյեմբերի 16-ի

N 1235- Ա որոշման

ՏԱՐԵԿԱՆ ԾՐԱԳԻՐ

ՀԱՇՄԱՆԴԱՄՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ 2023 ԹՎԱԿԱՆԻ

1. ՆԵՐԱԾՈՒԹՅՈՒՆ

 1. Հաշմանդամների սոցիալական պաշտպանության տարեկան ծրագիրը (այսուհետ՝ Տարեկան ծրագիր) մշակվել է «Լեռնային Ղարաբաղի Հանրապետությունում հաշմանդամների սոցիալական պաշտպանության մասին» օրենքի 52-րդ հոդվածին համապատասխան:

 2. Տարեկան ծրագիրը կազմելիս հաշվի են առնվել շահագրգիռ գերատեսչությունների կողմից ներկայացված առաջարկությունները։

2. ՏԱՐԵԿԱՆ ԾՐԱԳՐԻ ՆՊԱՏԱԿՆ ՈՒ ԽՆԴԻՐՆԵՐԸ

 3. Տարեկան ծրագրի նպատակը հաշմանդամների իրավունքների պաշտպանության և նրանց սոցիալական ներառման համար կենսագործունեության բոլոր ոլորտներում հավասար պայմանների ստեղծմանն ու հավասար հնարավորությունների ապահովմանն ուղղված միջոցառումների իրականացումն է:

4. Տարեկան ծրագրիխնդիրներն են.

1) հաշմանդամների իրավունքների պաշտպանության, սոցիալական ներառման և սոցիալական պաշտպանության հարցերին առնչվող օրենսդրության կատարելագործումը.

 2) հաշմանդամների հանգստի, մասնագիտական, սոցիալական վերականգնման անհրաժեշտ միջոցառումների ապահովումը.

 3) հաշմանդամների խնամքի և սոցիալական սպասարկման կազմակերպումը.

 4) հաշմանդամների կրթության, մասնագիտական ուսուցման կազմակերպումն ու զբաղվածության խթանումը.

 5) հաշմանդամների ներգրավումը մարզական և մշակութային ծրագրերում.

 6) հաշմանդամների հարցերով զբաղվող պետական և հասարակական կազմակերպությունների հետ համագործակցության ընդլայնումը.

 7) հասարակության ուշադրության բևեռումը հաշմանդամների հիմնախնդիրների վրա:

3. ՆԵՐԿԱ ԻՐԱՎԻՃԱԿԸ

5. 2022 թվականի սեպտեմբերի 1-ի դրությամբ հանրապետությունում հաշվառված է 8780 հաշմանդամ, որից 394-ը` մինչև 18 տարեկան հաշմանդամ երեխաներ: Հանրապետությունում հաշվառված հաշմանդամների թիվը 2021 թվականի համեմատ նվազել է 0.9 տոկոսով, իսկ մինչև 18 տարեկան հաշմանդամ երեխաների թիվը աճել է 4.8 տոկոսով:

6. Հաշմանդամների հիմնահարցերը կարգավորող օրենսդրությունը բաղկացած է Աշխատանքային օրենսգրքից, «Լեռնային Ղարաբաղի Հանրապետությունում հաշմանդամների սոցիալական պաշտպանության մասին», «Զբաղվածության մասին», «Պետական կենսաթոշակների մասին», «Զինվորական ծառայության և զինծառայողի կարգավիճակի մասին», «Հանրակրթության մասին», «Կրթության մասին», «Բնակչության բժշկական օգնության և սպասարկման մասին» օրենքներից և այլ իրավական ակտերից։

7. Հաշմանդամների իրավունքների պաշտպանության, նրանց սոցիալական երաշխիքների ընդլայնման և ամրապնդման նպատակով մի շարք փոփոխություններ են կատարվել գործող օրենսդրության մեջ, ինչպես նաև ընդունվել են նոր իրավական ակտեր, մասնավորապես՝

* Արցախի Հանրապետության կառավարության 2021 թվականի դեկտեմբերի 6-ի N 1321-Ն որոշման համաձայն՝ Արցախի Հանրապետությունում հումանիտար ականազերծմամբ զբաղվող ոչ պետական կազմակերպությունների՝ աշխատանքային պարտականությունների կատարման ժամանակ ստացած վնասվածքի կամ խեղման պատճառով հաշմանդամ ճանաչված անձանց համար սահմանվել է միանվագ դրամական օգնության, մասնավորապես՝ 3-րդ խմբի հաշմանդամ ճանաչվելու դեպքում՝ 300 000 ՀՀ դրամի չափով, 2-րդ խմբի հաշմանդամ ճանաչվելու դեպքում՝ 400 000 ՀՀ դրամի չափով, իսկ 1-ին խմբի հաշմանդամ ճանաչվելու դեպքում՝ 500 000 ՀՀ դրամի չափով։
* Արցախի Հանրապետության կառավարության 2022 թվականի մայիսի 23-ի N 570-Ն որոշման համաձայն՝ Ադրբեջանի կողմից սադրիչ գործողությունների հետևանքով քաղաքացիական անձանց շրջանում հաշմանդամ ճանաչված անձանց համար սահմանվել է միանվագ դրամական աջակցություն՝ հետևյալ չափերով.

- առաջին խմբի հաշմանդամ ճանաչվելու կամ հաշմանդամ երեխայի կարգավիճակ ստանալու դեպքում՝ 3 000 000 ՀՀ դրամի չափով,

- երկրորդ խմբի հաշմանդամ ճանաչվելու դեպքում՝ 2 000 000 ՀՀ դրամի չափով,

- երրորդ խմբի հաշմանդամ ճանաչվելու դեպքում՝ 1 000 000 ՀՀ դրամի չափով:

* «Պետական կենսաթոշակների մասին» օրենքի 20-րդ հոդվածով սահմանված էր, որ զինվորական ծառայության ժամանակ ստացած խեղման կամ ձեռք բերված հիվանդության հիմքով հաշմանդամ ճանաչված անձին հաշմանդամության զինվորական կենսաթոշակ է նշանակվում, եթե նա հաշմանդամ է ճանաչվել զինծառայության ընթացքում կամ զինծառայությունից արձակվելուց հետո հինգ տարվա ընթացքում: Այդ օրենքում կատարված փոփոխությունների համաձայն՝ նշված սահմանափակումը վերացվել է:
* ԼՂՀ կառավարության 2011 թվականի հուլիսի 26-ի N 509-Ն որոշման մեջ կատարված փոփոխություններով սահմանվել է, որ մանկական ուղեղային կաթված հիվանդությամբ տառապող հաշմանդամ երեխան առողջարանային բուժման ուղեգիր ստանալու իրավունք ունի յուրաքանչյուր տարի:

8. Հանրապետությունում բժշկասոցիալական փորձաքննության ոլորտում իրավասու պետական մարմինը Արցախի Հանրապետության սոցիալական զարգացման և միգրացիայի նախարարության աշխատակազմի բժշկասոցիալական փորձաքննության գործակալությունն է (այսուհետ՝ բժշկասոցիալական փորձաքննության գործակալություն), որը որոշում է անձի աշխատունակության կորստի աստիճանը, հաշմանդամության խումբը և պատճառը, սահմանում է նրա բժշկական, սոցիալական, աշխատանքային վերականգնման տեսակները, ծավալը և անցկացման ժամկետները, տալիս է երաշխավորություն աշխատանքի տեղավորման համար:

Բժշկասոցիալական փորձաքննության ընթացքում անձին հաշմանդամ ճանաչելուց և հաշմանդամության առաջացման պատճառն որոշելուց բացի, հաշմանդամի սոցիալական պաշտպանության միջոցառումների տեսակներից, ձևերից և ծավալներից ելնելով՝ որոշվում են նաև նրա կարիքները, մշակվում և հաստատվում է անհատական վերականգնողական ծրագիր։

Բժշկասոցիալական փորձաքննության գործակալությունն անձին փորձաքննության ենթարկելիս առաջնորդվում է Լեռնային Ղարաբաղի Հանրապետության կառավարության 2006 թվականի սեպտեմբերի 29-ի «Բժշկասոցիալական փորձաքննության իրականացման կարգը հաստատելու մասին» N 488, Լեռնային Ղարաբաղի Հանրապետության կառավարության 2003 թվականի հոկտեմբերի 28-ի «Բժշկասոցիալական փորձաքննության չափորոշիչները հաստատելու մասին» N 283, Լեռնային Ղարաբաղի Հանրապետության կառավարության 2007 թվականի փետրվարի 27-ի «Աշխատանքային պարտականությունների կատարման հետ կապված խեղման, մասնագիտական հիվանդության կամ առողջությանը հասցված այլ վնասի դեպքում մասնագիտական աշխատունակության կորստի աստիճանի սահմանման չափանիշները հաստատելու մասին» N 79 որոշումներով և այլ իրավական ակտերով:

2022 թվականի հունվարի 1-ից մինչև հոկտեմբերի 1-ը բժշկասոցիալական փորձաքննության գործակալություն դիմել է 1570 քաղաքացի, որից 302 քաղաքացի հաշմանդամություն սահմանելու համար դիմել է առաջին անգամ, իսկ 1151 քաղաքացի՝ վերափորձաքննության, 5 քաղաքացի դիմել է մահացած անձի մահվան պատճառական կապը սահմանելու, 112 քաղաքացի՝ անհատական վերականգնողական ծրագիր կազմելու նպատակով: Առաջին անգամ դիմած քաղաքացիներից հաշմանդամ են ճանաչվել 253 անձ (20 անձ՝ 1-ին խումբ, 94 անձ՝ 2-րդ խումբ, 113 անձ՝ 3-րդ խումբ և 26 անձ՝ հաշմանդամ երեխա), 15 քաղաքացու թույլատրվել է երկարաձգել անաշխատունակության թերթիկը, 19 քաղաքացի հաշմանդամ չի ճանաչվել, 6 քաղաքացիների վարչական վարույթները կարճվել են օրենսդրությամբ սահմանված հիմքերով, իսկ 9 քաղաքացիների գործեր կասեցված են օրենսդրությամբ սահմանված հիմքերով և դեռևս վերջնական որոշում կայացրած չէ:

Վերափորձաքննվածներից հաշմանդամ են ճանաչվել 1102 անձ (42 անձ՝ 1-ին խումբ, 399 անձ՝ 2-րդ խումբ, 615 անձ՝ 3-րդ խումբ և 46 անձ՝ հաշմանդամ երեխա), 33 քաղաքացու հաշմանդամություն չի սահմանվել, 6 վարչական վարույթը կարճվել է, 10 քաղաքացիների գործեր կասեցված են օրենսդրությամբ սահմանված հիմքերով և դեռևս վերջնական որոշում կայացրած չէ:

Բժշկասոցիալական փորձաքննության արդյունքում կրկնակի փորձաքննված և հաշմանդամ ճանաչված 931 հաշմանդամների դեպքում խումբը մնացել է անփոփոխ, 136 հաշմանդամի դեպքում վերանայվել է հաշմանդամության խումբը, իսկ նախկինում հաշմանդամ չճանաչված 35 քաղաքացիներ ստացել են հաշմանդամության խմբեր:

9. Հաշմանդամներին վճարվում են հաշմանդամության աշխատանքային, զինվորական, սոցիալական կենսաթոշակներ.

2022 թվականի հուլիսի 1-ի դրությամբ հաշմանդամության աշխատանքային կենսաթոշակի միջին չափը կազմել է 52 536 ՀՀ դրամ, զինվորական կենսաթոշակի միջին չափը՝ 39 512 ՀՀ դրամ, իսկ հաշմանդամների սոցիալական կենսաթոշակի միջին չափը՝ 36 189 ՀՀ դրամ:

10. Ընդհանուր հիվանդությամբ պատճառական կապով հաշմանդամություն ունեցող անձանց վճարվում է նաև ամենամսյա դրամական օգնություն՝ 1-ին և 2-րդ խմբերի հաշմանդամներին 11 500 ՀՀ դրամ, 3-րդ խմբի հաշմանդամներին 3 700 ՀՀ դրամ, իսկ հաշմանդամության զինվորական կենսաթոշակ ստացող անձանց վճարվում է ամենամսյա պարգևավճար՝ միջին չափը 38 805 ՀՀ դրամ:

11. Հայրենական մեծ պատերազմի հաշմանդամներին տրամադրվում է ամենամսյա պատվովճար՝ 120 000 ՀՀ դրամի չափով:

12. Հիշարժան օրերի կապակցությամբ Հայրենական մեծ պատերազմի հաշմանդամներին և Հայրենական մեծ պատերազմի հաշմանդամներին հավասարեցված անձանց, Արցախի Հանրապետության ուժային մարմիններում զինվորական ծառայության ընթացքում հաշմանդամ դարձած քաղաքացիներին տրամադրվում է միանվագ դրամական օգնություն (տարվա ընթացքում՝ երեք անգամ)։ Լեռնային Ղարաբաղի Հանրապետության կառավարության 2009 թվականի մարտի 6-ի N 133 որոշման մեջ կատարված փոփոխությունների համաձայն՝ միանվագ դրամական օգնության՝ տարեկան կտրվածքով վճարվող չափերը կազմում են.

Հայրենական մեծ պատերազմի հաշմանդամներին՝ 332 000 ՀՀ դրամ,

Հայրենական մեծ պատերազմի հաշմանդամներին հավասարեցված անձանց՝ 82 000 ՀՀ դրամ,

Արցախի Հանրապետության ուժային մարմիններում զինվորական ծառայության ընթացքում հաշմանդամ դարձած քաղաքացիներին՝ 45 000 ՀՀ դրամ։

13. Արցախի Հանրապետության կառավարության 2021 թվականի դեկտեմբերի 17-ի N 1384-Ն որոշման համաձայն՝ հաշմանդամության զինվորական կենսաթոշակի իրավունք ունեցող անձի մահվան դեպքում նրա ընտանիքին վճարվում է 1 400 000 ՀՀ դրամ՝ որպես գերեզմանի բարեկարգման, տապանաքարի պատրաստման և տեղադրման հետ կապված ծախսերի հատուցում։

 14. Հաշմանդամների բժշկական օգնությունը և բժշկական սպասարկումն (այդ թվում՝ կանխարգելիչ, բուժական, դեղորայքային, վերականգնողական օգնության ցուցաբերում) իրականացվում է պետական պատվերի շրջանակներում՝ համաձայն «Բնակչության բժշկական օգնության և սպասարկման մասին» օրենքի, Արցախի Հանրապետության կառավարության 2021 թվականի հուլիսի 28-ի «Անվճար կամ արտոնյալ պայմաններով դեղեր ձեռք բերելու իրավունք ունեցող բնակչության առանձին (հատուկ) խմբերի և հիվանդությունների ցանկերը սահմանելու և Լեռնային Ղարաբաղի Հանրապետության կառավարության 2005 թվականի դեկտեմբերի 20-ի N 555 որոշումն ուժը կորցրած ճանաչելու մասին» N 821-Ն և Արցախի Հանրապետության կառավարության 2021 թվականի դեկտեմբերի 30-ի «Պետության կողմից երաշխավորված անվճար բժշկական օգնության և սպասարկման և Լեռնային Ղարաբաղի Հանրապետության կառավարության 2005 թվականի դեկտեմբերի 20-ի N 556 որոշումն ուժը կորցրած ճանաչելու մասին» N 1518-Ն որոշումների:

1-ին և 2-րդ խմբերի հաշմանդամություն ունեցող անձինք, մինչև 18 տարեկան երեխաները (այդ թվում՝ հաշմանդամ) դեղերը ձեռք են բերում անվճար, իսկ 3-րդ խմբի հաշմանդամություն ունեցող անձինք ՝ 50 տոկոս զեղչով։

2022 թվականի հունվար-սեպտեմբեր ամիսների ընթացքում Արցախի Հանրապետության առողջապահության նախարարության կողմից իրականացվել են 279,3 մլն ՀՀ դրամի չափով արտահիվանդանոցային բուժօգնության ծառայություններ (անվճար և արտոնյալ պայմաններով դեղորայքի տրամադրում, անկողնային հիվանդների տնային այցեր, կենտրոնական ծանր ախտահարումով հիվանդների ամբուլատոր վերականգողական բուժօգնություն, հեմոդիալիզի անցկացում, օրթեզավորում և կորսետավորում), ինչպես նաև 262,3 մլն ՀՀ դրամի չափով հիվանդանոցային բուժօգնության ծառայություններ (բնակչության սոցիալապես անապահով և առանձին (հատուկ) խմբերում ընդգրկված անձանց բուժօգնություն, մինչև 18 տարեկան երեխաների բուժօգնության ծառայություններ և վերականգնողական բուժօգնություն):

15. 2022 թվականի ընթացքում շարունակվել է Արցախի Հանրապետության պետական բյուջեի միջոցների հաշվին մասնագիտացված կազմակերպության կողմից սոցիալ-հոգեբանական վերականգնողական օգնության տրամադրման ծրագիրը, որում ընդգրկվել են նաև հաշմանդամություն ունեցող անձինք:

Հաշմանդամներն ապահովվում են նաև պրոթեզաoրթոպեդիկ պարագաներով, վերականգնման տեխնիկական և այլ oժանդակ միջոցներով՝ հաշմանդամի վերականգնողական անհատական ծրագրին համապատասխան։

2022 թվականի հունվար-սեպտեմբեր ամիսներին հաշմանդամներին տրամադրվել են 36 թիկնասայլակ, 209 հենակ, 121 ձեռնափայտ, 25 կնոջ հատկացվել են կրծքագեղձի պրոթեզներ, 40 հաշմանդամի համար անվճար պատրաստվել են ոտքի և տարբեր տեսակի պրոթեզներ, վերանորոգվել է 49 պրոթեզ: Լսողության խնդիրներ ունեցող 262 անձանց՝ այդ թվում 32 հաշմանդամի, տրամադրվել են ժամանակակից թվային ծրագրավորվող լսողական սարքեր:

Արցախի Հանրապետության սոցիալական զարգացման և միգրացիայի նախարարության միջնորդագրերի համաձայն՝ Հայաստանի Հանրապետության աշխատանքի և սոցիալական հարցերի նախարարության կողմից պրոթեզաօրթոպեդիկ և վերականգնողական պարագաներ են տրամադրվում 2020 թվականի սեպտեմբերի 27-ին Արցախի Հանրապետության դեմ սանձազերծված պատերազմական գործողությունների հետևանքով բռնազավթված համայնքների այն քաղաքացիներին, որոնք փաստացի բնակվում են Հայաստանի Հանրապետությունում։ Հայաստանի Հանրապետությունում մատուցվում են նաև այնպիսի պրոթեզաօրթոպեդիկ ծառայություններ, որոնք Արցախի Հանրապետությունում բացակայում են։

Արցախի Հանրապետության պետական բյուջեի միջոցների հաշվին Հայաստանի Հանրապետությունում իրականացվում է հաշմանդամ ճանաչված անձանց աչքի պրոթեզավորման աշխատանքները։ 2022 թվականի ընթացքում աչքի պրոթեզավորման ծառայությունից օգտվել են 22 հաշմանդամներ:

16. Հաշմանդամություն ունեցող անձանց բժշկական և սոցիալական վերականգնումն իրականացվում է Արցախի Հանրապետության առողջապահության նախարարության «Քերոլայն Քոքսի անվան վերականգնողական կենտրոն» պետական ոչ առևտրային կազմակերպությունում։

Հաշմանդամների վերականգնման գործընթացում կարևոր դեր են խաղում առողջարանային բուժումը և հանգիստը, որն իրականացվում է Լեռնային Ղարաբաղի Հանրապետության կառավարության 2011 թվականի հուլիսի 26-ի <<Արցախի Հանրապետության պետական բյուջեի միջոցների հաշվին առողջարանային բուժման և հանգստյան տների ուղեգրերի ձեռքբերման և դրանք քաղաքացիներին հատկացնելու կարգերը հաստատելու և Լեռնային Ղարաբաղի Հանրապետության կառավարության 2008 թվականի մարտի 18-ի N 228 որոշումն ուժը կորցրած ճանաչելու մասին>> N 509-Ն որոշման համաձայն: 2022 թվականին Արցախի Հանրապետության պետական բյուջեի միջոցների հաշվին ձեռքբերված առողջարանային բուժման և հանգստյան տան ուղեգրերի կեսից ավելին նախատեսվել է հաշմանդամություն ունեցող անձանց համար:

17. «Լեռնային Ղարաբաղի Հանրապետությունում հաշմանդամների սոցիալական պաշտպանության մասին», «Հանրակրթության մասին», «Կրթության մասին» օրենքներով կարգավորվում են հաշմանդամների և հաշմանդամ երեխայի կարգավիճակ ունեցող անձանց կրթության հետ կապված հարցերը։

2021-2022 թվականների ուսումնական տարվա ընթացքում 26,8 մլն դրամի չափով փոխհատուցվել են Արցախի Հանրապետության բարձրագույն և միջին մասնագիտական ուսումնական հաստատություններում սովորող՝ արտոնյալ խմբերի, այդ թվոււմ՝ հաշմանդամություն ունեցող ուսանողների և Արցախյան պատերազմի 1-ին խմբի հաշմանդամների երեխաների ուսման վարձավճարները: Փոխհատուցում ստացող ուսանողների թիվը միջին մասնագիտական ուսումնական հաստատություններում կազմել է 25, բարձրագույն ուսումնական հաստատությունների բակալավրիատի և մագիստրատուրայի ուսանողների թիվը՝ 83:

Լսողության խնդիրներ ունեցող երեխաների ուսուցման գործընթացը կազմակերպվում է Ստեփանակերտ քաղաքի Հ. Թումանյանի անվան N 9 հիմնական դպրոցում (գործում է լսողության խնդիրներ ունեցող երեխաների մեկ կոմպլեկտ դասարան):

18. Հաշմանդամների սոցիալական պաշտպանության բնագավառում կարևորվում են հաշմանդամների խնամքը և սոցիալական սպասարկման ծառայությունների տրամադրումը։

Հաշմանդամների խնամքը և սոցիալական սպասարկումն իրականացվում է ինչպես շուրջօրյա խնամքի հաստատությունում, այնպես էլ տնային պայմաններում։ «Ստեփանակերտի տուն-ինտերնատ» պետական ոչ առևտրային կազմակերպությունում խնամվող անձինք, այդ թվում՝ հաշմանդամները, 2020 թվականի սեպտեմբերի 27-ին Արցախի Հանրապետության դեմ սանձազերծված պատերազմական գործողությունների հետևանքով տեղափոխվել են Հայաստանի Հանրապետություն և գտնվում են վերջինիս լրիվ խնամքի ներքո՝ ստանալով բժշկական օգնություն և կենսաապահովման բոլոր անհրաժեշտ միջոցները։

Նախարարության <<Սոցիալ-հոգեբանական աջակցության կենտրոն>> ոչ կառավարչական հիմնարկի կողմից տնային պայմաններում սպասարկվում է 159 միայնակ անձ, որից 51-ը՝ հաշմանդամություն ունեցող (44-ը բնակվում են Ստեփանակերտ քաղաքում, իսկ յոթը՝ Արցախի Հանրապետության շրջկենտրոններում):

2022 թվականի սեպտեմբերի 1-ի դրությամբ «Հանգանակ» հասարակական կազմակերպությունը բժշկական օգնություն է տրամադրել տնային պայմաններում սոցիալական սպասարկման կարիք ունեցող 31 միայնակ հաշմանդամների:

19. 2022 թվականի առաջին կիսամյակում բնակարանային ապահովման ծրագրերի շրջանակներում բնակտարածքով ապահովվել են թվով 12 հաշմանդամներ՝ իրենց ընտանիքներով, այդ թվում՝ Արցախի Հանրապետության դեմ սանձազերծված պատերազմական գործողությունների հետևանքով տեղահանված: Բնակտարածքով ապահովման ժամանակ բնակարանային հերթացուցակում հաշվի է առնվում նաև ընտանիքի անդամի հաշմանդամության խումբ ունենալու փաստը, որի դեպքում տրվում է առաջնահերթության միավոր:

20. Հաշմանդամության հիմնախնդիրների վերաբերյալ հասարակության իրազեկվածության բարձրացման նպատակով զանգվածային լրատվական միջոցներով պարբերաբար կազմակերպվել են հարցազրույցներ, քննարկումներ:

4. ՀԱՇՄԱՆԴԱՄՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ ՈԼՈՐՏՈՒՄ 2023 ԹՎԱԿԱՆԻՆ ԻՐԱԿԱՆԱՑՎԵԼԻՔ ՄԻՋՈՑԱՌՈՒՄՆԵՐԸ

 21. Ինչպես նախորդ տարիներին, այնպես էլ 2023 թվականին, իրականացվելու են հաշմանդամների սոցիալական պաշտպանության և նրանց կյանքի որակի բարելավմանն ուղղված միջոցառումներ:

 Հաշմանդամների սոցիալական պաշտպանության ոլորտում 2023 թվականի տարեկան ծրագրով նախատեսվող միջոցառումները բխում են հաշմանդամների իրավունքների ու շահերի պաշտպանությունից, հաշմանդամներին հասարակություն ինտեգրելու, նրանց համար հնարավորինս հավասար պայմաններ և հնարավորություններ ապահովելու, հաշմանդամների բժշկական, սոցիալական և մասնագիտական վերականգնողական գործընթացն առավելագույնս արդյունավետ իրականացնելու, հաշմանդամ երեխաների ներառական կրթության ու հաշմանդամների զբաղվածության խնդիրների լուծման անհրաժեշտությունից։

 22. Հաշմանդամների սոցիալական պաշտպանության 2023 թվականի միջոցառումներն իրականացվելու են հետևյալ հիմնական ուղղություններով.

 1) հաշմանդամների իրավունքների պաշտպանությանն ուղղված միջոցառումներ և հանրային իրազեկում.

 2) հաշմանդամների համար հավասար և մատչելի պայմանների ապահովում.

 3) հաշմանդամների կրթությանն ու մասնագիտական ուսուցմանն ուղղված ծրագրերի իրականացում.

 4) հաշմանդամություն ունեցող անձանց ներգրավումը մարզական և մշակութային ծրագրերում.

 5) հաշմանդամների զբաղվածության խթանմանն ուղղված ծրագրերի իրականացում.

 6) բնակարանային ապահովման կարիք ունեցող 1-ին խմբի անժամկետ զինվորական հաշմանդամություն ունեցող անձանց (ընտանիքներին) բնակտարածքով ապահովում և բնակարանային պայմանների բարելավում.

 7) հաշմանդամների հիմնահարցերով զբաղվող հասարակական կազմակերպությունների հետ համագործակցության շրջանակների ընդլայնում:

ԱՐՑԱԽԻ ՀԱՆՐԱՊԵՏՈՒԹՅԱՆ ՆԱԽԱԳԱՀԻ

ԱՇԽԱՏԱԿԱԶՄԻ ԿԱՌԱՎԱՐՈՒԹՅԱՆ

ԳՈՐԾԵՐԻ ԿԱՌԱՎԱՐՉՈՒԹՅԱՆ ՊԵՏ Ա. ԼԱԶԱՐՅԱՆ

  **Լ.ԳՐԻԳՈՐՅԱՆ**

Հավելված N 2

Արցախի Հանրապետության կառավարության

2022 թվականի նոյեմբերի 16-ի

N 1235-Ա որոշման

ՑԱՆԿ

ՀԱՇՄԱՆԴԱՄՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ 2023 ԹՎԱԿԱՆԻ ՏԱՐԵԿԱՆ ԾՐԱԳՐՈՎ

ՆԱԽԱՏԵՍՎԱԾ ՄԻՋՈՑԱՌՈՒՄՆԵՐԻ

|  |  |  |  |  |  |
| --- | --- | --- | --- | --- | --- |
| Հ/Հ | Միջոցառման անվանումը | Պատասխանատուկատարողը | Կատարման ժամկետը | Ֆինանսավորման աղբյուրը | Ակնկալվող արդյունքները |
| 1. | Հաշմանդամների իրավունքների պաշտպանությանն ուղղված միջոցառումներ |  |  |  |  |
| 1) | Հաշմանդամների հիմնախնդիրներին առնչվող Արցախի Հանրապետության օրենսդրության կատարելագործում | Արցախի Հանրապետության սոցիալական զարգացման և միգրացիայի նախարարություն, պետական կառավարման այլ մարմիններ | Տարվա ընթացքում | Ֆինանսավորում չի պահանջում | Հաշմանդամների իրավունքների ու շահերի պաշտպանության, նրանց համար հավասար պայմանների ստեղծման ու հավասար հնարավորությունների ապահովման սկզբունքների վրա հիմնված համապատասխան մեխանիզմների մշակում |
| 2) | Հաշմանդամների իրավունքների և շահերի պաշտպանությանը, նրանց համար հավասար պայմանների ստեղծմանն ու հավասար հնարավորությունների ապահովմանն ուղղված միջոցառումների իրականացում, քննարկումների, կլոր սեղանների կազմակերպում | Արցախի Հանրապետության սոցիալական զարգացման և միգրացիայի նախարարություն, պետական և տեղական ինքնակառավարման այլ մարմիններ | Տարվա ընթացքում | Ֆինանսավորում չի պահանջում | Հաշմանդամություն ունեցող անձանց սոցիալական ինտեգրում |
| 3) | Հաշմանդամների հիմնախնդիրների լուսաբանում, գրքույկների, ամսագրերի, մեթոդական ուղեցույցների տպագրում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Հաշմանդամություն ունեցող անձանց հիմնախնդիրների վերաբերյալ իրազեկվածության բարձրացում |
| 4) | Հաշմանդամների հիմնահարցերով զբաղվող պետական և ոչ պետական կազմակերպությունների հետ համագործակցություն և նրանց կողմից իրականացվող ծրագրերի համակարգում | Արցախի Հանրապետության սոցիալական զարգացման և միգրացիայի նախարարություն, պետական և տեղական ինքնակառավարման այլ մարմիններ | Տարվա ընթացքում | Ֆինանսավորում չի պահանջում | Հաշմանդամություն ունեցող անձանց հիմնախնդիրների լուծման հարցում համակողմանի մոտեցում |
| 2. | Հաշմանդամների կրթության ծրագրեր |  |  |  |  |
| 1) | Արցախի Հանրապետության բարձրագույն և միջին մասնագիտական ուսումնական հաստատություններում սովորող՝ Արցախյան պատերազմի 1-ին խմբի հաշմանդամների երեխաների, 1-ին և 2-րդ խմբերի և մանկուց հաշմանդամ ուսանողների ուսման վարձավճարների փոխհատուցում | Արցախի Հանրապետության կրթության, գիտության, մշակույթի և սպորտի նախարարություն | Տարվա ընթացքում | Արցախի Հանրապետության պետական բյուջե | Արցախյան պատերազմի 1-ին խմբի հաշմանդամների երեխաները, 1-ին և 2-րդ խմբերի և մանկուց հաշմանդամ ուսանողները հնարավորություն կստանան Արցախի Հանրապետության պետական և ոչ պետական բարձրագույն և միջին մասնագիտական ուսումնական հաստատություն-ների վճարովի համակարգում սովորելիս ստանալ ուսման վարձավճարի փոխհատուցում |
| 2) | Կրթության առանձնահատուկ պայմանների կարիք ունեցող երեխաների ներառական ուսուցման կազմակերպում հանրակրթական դպրոցներում: Լսողության խնդիրներ ունեցող երեխաների ուսուցման կազմակերպում  | Արցախի Հանրապետության կրթության, գիտության, մշակույթի և սպորտի նախարարություն | Տարվա ընթացքում | Արցախի Հանրապետության պետական բյուջե | Կրթության առանձնահատուկ պայմանների կարիք ունեցող, ինչպես նաև լսողական խնդիրներ ունեցող երեխաների ուսուցման կազմակերպում |
|  3) | Կրթության առանձնահատուկ պայմանների կարիք ունեցող և մանկավարժահոգեբանական աջակցության կարիք ունեցող երեխաների համար անհատական ուսուցման պլանի և մանկավարժահոգեբանական աջակցության ծառայությունների անհատական պլանների կազմում  | Արցախի Հանրապետության կրթության, գիտության, մշակույթի և սպորտի նախարարություն | Տարվա ընթացքում | Արցախի Հանրապետության պետական բյուջե | Համապատասխան մասնա-գետների և ուսուցիչների կողմից մանկավարժահո-գեբանական աջակցության կարիք ունեցող երեխաների համար անհատական ուսուցման պլանի և մանկավարժահոգե-բանական աջակցության ծառայությունների անհատական պլանների կազմում |
| 3. | Հաշմանդամների սոցիալական պաշտպանության ծրագրեր |  |  |  |  |
| 1) | Հաշմանդամության զինվորական կենսաթոշակի իրավունք ունեցող և մահացած զինծառայողների ընտանիքներին գերեզմանների բարեկարգման, տապանաքարերի պատրաստման և տեղադրման հետ կապված ծախսերի հատուցում  | Արցախի Հանրապետության սոցիալական զարգացման և միգրացիայի նախարարություն, ուժային մարմիններ | Տարվա ընթացքում | Արցախի Հանրապետության պետական բյուջե | Հաշմանդամության զինվորական կենսաթոշակի իրավունք ունեցող և մահացած զինծառայողների ընտանիքներին կհատուցվեն գերեզմանների բարեկարգման, տապանաքարերի պատրաստման և տեղադրման հետ կապված ծախսերը  |
| 2) | Արցախի Հանրապետության հիշարժան օրերի կապակ-ցությամբ հաշմանդամներին միանվագ դրամական օգնության տրամադրում, այդ թվում՝ ա. Ուժային մարմիններում զինվորական ծառայության ընթացքում հաշմանդամ դարձած անձինք, բ. Հայրենական մեծ պատերազմի հաշմանդամներ և նրանց հավասարեցված անձինք | Արցախի Հանրապետության սոցիալական զարգացման և միգրացիայի նախարարություն | 2023թվականի մայիս,սեպտեմբեր ևդեկտեմբերամիսներ  | Արցախի Հանրապետության պետական բյուջե | Ուժային մարմիններում զինվորական ծառայության ընթացքում հաշմանդամ դարձած անձանց և Հայրենական մեծ պատերազմի հաշմանդամներին ու նրանց հավասարեցված անձանց Արցախի Հանրապետության հիշարժան օրերի կապակցությամբ կտրամադրվի դրամական օգնություն |
| 3) | Հաշմանդամության աշխատանքային, զինվորական և սոցիալական կենսաթոշակների վճարում | Արցախի Հանրապետության սոցիալական զարգացման և միգրացիայի նախարարություն, ուժային մարմիններ  | Տարվա ընթացքում | Արցախի Հանրապետության պետական բյուջե | Հաշմանդամներին կվճարվեն հաշմանդամության կենսաթոշակներ |
| 4) | Հայրենական մեծ պատերազմի հաշմանդամներին պատվովճարի տրամադրում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Հայրենական մեծ պատերազմի վետերաններին, այդ թվում՝ հաշմանդամներին կտրամադրվի ամենամսյա պատվովճար՝ 120 000 ՀՀ դրամի չափով  |
| 5) | Հաշմանդամ երեխաներին ամենամսյա պետական նպաստի տրամադրում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Հաշմանդամ երեխաներին կտրամադրվի ամենամսյա պետական նպաստ |
| 6) | 1-ին և 2-րդ խմբերի հաշմանդամների երեխաներին ամենամսյա պետական նպաստի տրամադրում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | 1-ին և 2-րդ խմբերի հաշմանդամների երեխաներին կտրամադրվի ամենամսյա պետական նպաստ |
| 7) | «Հայաստան» համահայկական հիմնադրամի կողմից ամենամսյա մարդասիրական նպաստների տրամադրում Արցախի Հանրապետության պաշտպանության ժամանակ 1-ին խմբի հաշմանդամ դարձած զինծառայողներին և նրանց մինչև 17 տարեկան երեխաներին | Արցախի Հանրապետության սոցիալական զարգացման և միգրացիայի նախարարություն,«Հայաստան» համահայկական հիմնադրամ | Տարվաընթացքում | «Հայաստան» համահայկական հիմնադրամի միջոցներ | 1-ին խմբի հաշմանդամ դարձած զինծառայողներին և նրանց մինչև 17 տարեկան երեխաներին կտրամադրվեն ամենամսյա նպաստներ` յուրաքանչյուրին 2 000 ՀՀ դրամի չափով |
| 8) | Բնակարանային ապահովման կարիք ունեցող 1-ին խմբի անժամկետ զինվորական հաշմանդամություն ունեցող անձանց (ընտանիքներին) բնակտարածքով ապահովում և բնակարանային պայմանների բարելավում | ԱՀ բնակարանային հարցերի կոմիտե | Տարվա ընթացքում | Արցախի Հանրապետության պետական բյուջե | բնակարանային ապահովման կարիք ունեցող 1-ին խմբի անժամկետ զինվորական հաշմանդամություն ունեցող անձինք (ընտանիքները) կապահովվեն բնակտարածքով և կբարելավվեն նրանց բնակարանային պայմանները  |
| 9) | Երեխայի ծննդյան միանվագ նպաստի տարբերակված (բարձր) չափով տրամադրում՝ ծնողներից մեկի հաշմանդամություն ունենալու դեպքում | Արցախի Հանրապետության սոցիալական զարգացման և միգրացիայի նախարարություն  | Տարվա ընթացքում | Արցախի Հանրապետության պետական բյուջե | Ընտանիքներում 1-ին և 2-րդ երեխայի ծննդյան դեպքում միանվագ նպաստի տրամադրում՝ ավելի բարձր չափերով |
| 4. | Հաշմանդամների բժշկական օգնությանն ու սպասարկմանն ուղղված ծրագրեր, ինչպես նաև վերականգնողական միջոցառումներ |  |  |  |  |
| 1) | Հաշմանդամների բժշկական օգնության և բժշկական սպասարկման աշխատանքների կազմակերպում, բժշկասոցիալական փորձաքննության կատարելագործում | Արցախի Հանրապետության առողջապահության նախարարություն,Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Կկատարելագործվի հաշմանդամների բժշկական օգնության և բժշկական սպասարկման աշխատանքների կազմակերպումը, բժշկասոցիալական փորձաքննությունը |
| 2) | Հաշմանդամների բժշկական և սոցիալական վերականգնման աշխատանքների կազմակերպում | Արցախի Հանրապետության առողջապահության նախարարություն, Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Հաշմանդամների առողջական վիճակի վերականգնում  |
| 3) | Հայաստանի Հանրապետությունում առողջարանային բուժման և հանգստյան տների ուղեգրերի հատկացում հաշմանդամներին | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Հաշմանդամներին կհատկացվեն Հայաստանի Հանրապետությունում առողջարանային բուժման և հանգստյան տների ուղեգրեր |
| 4) | Հաշմանդամներին սոցիալ-հոգեբանական վերականգնողական օգնության տրամադրում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Հոգեկան առողջության վերականգնման կարիք ունեցող անձանց, այդ թվում՝ հաշմանդամների, սոցիալ-հոգեբանական վերականգնողական օգնության տրամադրում |
| 5. |  Հաշմանդամների զբաղվածության  խթանմանն ուղղված ծրագրեր |  |  |  |  |
| 1) | Գործազուրկների և աշխատանքից ազատման ռիսկ ունեցող աշխատանք փնտրող անձանց մասնագիտական ուսուցման կազմակերպում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Հաշմանդամություն ունեցող գործազուրկների և աշխատանքից ազատման ռիսկ ունեցող աշխատանք փնտրող անձանց համար կկազմակերպվի մասնագիտական ուսուցում |
| 2) | Աշխատաշուկայում անմրցունակ անձանց աշխատանքի տեղավորման դեպքում գործատուին աշխատավարձի մասնակի և հաշմանդամություն ունեցող անձին ուղեկցողի համար աշխատավարձի փոխհատուցման տրամադրում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Աշխատաշուկայում անմրցունակ անձին աշխատանքի տեղավորման դեպքում գործատուին կտրամադրվի աշխատավարձի մասնակի փոխհատուցում, իսկ ուղեկցողի համար հաշմանդամություն ունեցող անձին կտրամադրվի աշխատավարձի փոխհատուցում |
| 3) | Ձեռք բերած մասնագիտությամբ մասնագիտական աշխատանքային փորձ ձեռք բերելու համար հաշմանդամություն ունեցող գործազուրկներին աջակցության տրամադրում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Ձեռք բերած մասնագիտությամբ առաջին անգամ աշխատաշուկա մուտք գործող գործազուրկներին գործատուի մոտ մասնա-գիտական աշխատանքային փորձ ձեռք բերելու համար կտրամադրվի աջակցություն |
| 4) | Աշխատաշուկայում անմրցունակ անձանց աշխատանքի տեղավորման դեպքում գործատուին միանվագ փոխհատուցման տրամադրում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Աշխատաշուկայում անմրցունակ անձանց աշխատանքային ունակությունների և կարողությունների ձեռքբերման համար ու հաշմանդամություն ունեցող գործազուրկների աշխատատեղերի հարմարեցման համար գործատուին կտրամադրվի միանվագ փոխհատուցում |
| 5) | Վարձատրվող հասարակական աշխատանքների կազմակերպման միջոցով հաշմանդամություն ունեցող գործազուրկների ժամանակավոր զբաղվածության ապահովում | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Վարձատրվող հասարակական աշխատանքների կազմակերպման միջոցով հաշմանդամություն ունեցող գործազուրկները կապահովվեն ժամանակավոր աշխատանքով  |
| 6. | Հաշմանդամների սոցիալական սպասարկմանն ուղղված ծրագրեր |  |  |  |  |
| 1) | Տնային պայմաններում հաշմանդամների սոցիալական սպասարկման իրականացում  | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Հաշմանդամները կսպասարկվեն տնային պայմաներում (հաշմանդամները կազմում են սպասարկվողների 32 տոկոսը) |
| 7. | Հաշմանդամներին վերականգնողական, տեխնիկական և այլ օժանդակ պարագաներով ապահովում |  |  |  |  |
| 1) | Վերականգնողական պարագաների ձեռքբերում և տրամադրում հաշմանդամներին  | Արցախի Հանրապետության սոցիալական զարգացման և միգրացիայի նախարարություն | Տարվա ընթացքում | Արցախի Հանրապետության պետական բյուջե | Հաշմանդամի գործունեության uահմանափակումների վերացում կամ հնարավորինu մեղմացում` հաշմանդամին հաuարակություն ինտեգրելու և հաuարակության լիիրավ անդամ դարձնելու նպատակով |
| 8. | Հաշմանդամություն ունեցող անձանց ինտեգրումը հասարակություն` մշակույթի և սպորտի միջոցով |   |    |   |  |
|  1) | Հաշմանդամների համար մշակութային և մարզական միջոցառումների կազմակերպում | Արցախի Հանրապետության կրթության, գիտության, մշակույթի և սպորտի նախարարություն | Սեպտեմբեր | Արցախի Հանրապետության պետական բյուջե | Մարզական և մշակութային միջոցառումների մատչելիության ապահովում |
| 2) | Սահմանափակ կարողություններով երիտասարդներին հասարակությանն ինտեգրում | Արցախի Հանրապետության կրթության, գիտության, մշակույթի և սպորտի նախարարություն | Տարվա ընթացքում | Արցախի Հանրապետության պետական բյուջե | Կազմակերպվող միջոցառումներին ակտիվ մասնակցության ապահովում |
| 3) | Հաշմանդամների համար մատչելի միջավայրի ստեղծմանն ուղղված միջոցառումների կազմակերպում և իրականացում Արցախի Հանրապետության քաղաքաշինության նախարարություն Տարվա ընթացքում Ֆինանսավորում չի պահանջում Կնպաստի հաշմանդամների համար մատչելի պայմաններ հաuարակական կյանքի  | Արցախի Հանրապետության քաղաքաշինության նախարարություն | Տարվա ընտացքում | Ֆինանսավորում չի պահանջում | Կնպաստի հաշմանդամների համար մատչելի պայմաններ հաuարակական կյանքի բոլոր ոլորտներում |

ԱՐՑԱԽԻ ՀԱՆՐԱՊԵՏՈՒԹՅԱՆ ՆԱԽԱԳԱՀԻ

ԱՇԽԱՏԱԿԱԶՄԻ ԿԱՌԱՎԱՐՈՒԹՅԱՆ

ԳՈՐԾԵՐԻ ԿԱՌԱՎԱՐՉՈՒԹՅԱՆ ՊԵՏ Ա. ԼԱԶԱՐՅԱՆ

ՀԻՄՆԱՎՈՐՈՒՄ

«ՀԱՇՄԱՆԴԱՄՆԵՐԻ ՍՈՑԻԱԼԱԿԱՆ ՊԱՇՏՊԱՆՈՒԹՅԱՆ 2023 ԹՎԱԿԱՆԻ ՏԱՐԵԿԱՆ ԾՐԱԳՐԻՆ ԵՎ ԾՐԱԳՐՈՎ ՆԱԽԱՏԵՍՎԱԾ ՄԻՋՈՑԱՌՈՒՄՆԵՐԻ ՑԱՆԿԻՆ ՀԱՎԱՆՈՒԹՅՈՒՆ ՏԱԼՈՒ ՄԱՍԻՆ» ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1․ Կարգավորման ենթակա խնդրի սահմանումը

Նախագծի ընդունումը բխում է «Լեռնային Ղարաբաղի Հանրապետությունում հաշմանդամների սոցիալական պաշտպանության մասին» օրենքի 41-րդ հոդվածի պահանջներից:

2.Առկա իրավիճակը

Հաշմանդամների սոցիալական պաշտպանության 2022 թվականի տարեկան ծրագրի շրջանակներում իրականացվում են հաշմանդամների իրավունքների պաշտպանության և նրանց սոցիալական ներառման համար մի շարք միջոցառումներ:

3. Կարգավորման նպատակները

Նախագծով առաջարկվում է հավանություն տալ հաշմանդամների սոցիալական պաշտպանության 2023 թվականի տարեկան ծրագրին և ծրագրով նախատեսված միջոցառումների ցանկին՝ հաշմանդամների իրավունքների պաշտպանության նպատակով:

4. Ակնկալվող արդյունքը

Նախագծի ընդունման դեպքում կիրականացվի սույն հիմնավորման 3-րդ կետում նշված նպատակը:

 ՆԱԽԱՐԱՐ Ա. ՊԵՏՐՈՍՅԱՆ

ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ԱՌԱՔՄԱՆ ԹԵՐԹԻԿ

Որոշման նախագծի անվանումը` հաշմանդամների սոցիալական պաշտպանության 2023 թվականի տարեկան ծրագրին և ծրագրով նախատեսված միջոցառումների ցանկին հավանություն տալու մասին

 Նախագիծը ներկայացնողը` Արցախի Հանրապետության սոցիալական զարգացման և միգրացիայի նախարարություն

Արցախի Հանրապետության կառավարության որոշումն ուղարկել՝

1. Արցախի Հանրապետության սոցիալական զարգացման և միգրացիայի նախարարություն.

 2. Արցախի Հանրապետության առողջապահության նախարարություն.

3. Արցախի Հանրապետության կրթության, գիտության, մշակույթի և սպորտի նախարարություն.

4. Արցախի Հանրապետության քաղաքաշինության նախարարություն.

5. Արցախի Հանրապետության ֆինանսների և էկոնոմիկայի նախարարություն.

6. Արցախի Հանրապետության շրջանների վարչակազմեր.

7. Ստեփանակերտի քաղաքապետարան:

Նախագիծը պատրաստողը` Արցախի Հանրապետության սոցիալական զարգացման և միգրացիայի նախարարության աշխատակազմի սոցիալական աջակցության և հաշմանդամների հիմնահարցերի վարչության հաշմանդամների հիմնահարցերի բաժին:

ստորագրությունը \_\_\_\_\_\_\_\_\_\_\_\_\_\_\_\_\_ Ս. Իսրայելյան

«\_\_\_\_» \_\_\_\_\_\_\_\_\_\_\_\_\_\_\_\_ 2022 թ.

ՓՈՐՁԱԳԻՏԱԿԱՆ ԵԶՐԱԿԱՑՈՒԹՅՈՒՆ

Հաշմանդամների սոցիալական պաշտպանության 2023 թվականի տարեկան ծրագրին և ծրագրով նախատեսված միջոցառումների ցանկին հավանություն տալու մասին

 «Հաշմանդամների սոցիալական պաշտպանության 2023 թվականի տարեկան ծրագրին և ծրագրով նախատեսված միջոցառումների ցանկին հավանություն տալու մասին» Արցախի Հանրապետության կառավարության որոշման նախագծի վերաբերյալ առաջարկություններ և դիտողություններ չկան:

 Մարիա Աթանեսյան

 Իրավաբանական բաժնի պետ (ստորագրությունը)